Broj: 711-I-110-P-10/23-02-23

Zagreb, 13. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Tatijane Vučetić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Milene Granatir, predsjednice Općinskog vijeća Općine Vratišinec,** za davanjem očitovanja,na 199. sjednici održanoj 13. siječnja 2023., daje sljedeće

**OČITOVANJE**

**Isplate naknade dnevnica za službeno putovanje i ostalih putnih troškova za izvršen službeni put, naknade troškova prijevoza na posao i s posla, naknade za korištenje privatnog automobila u službene svrhe, službenih mobilnih telefona i računala, novčane paušalne naknade za podmirivanje troškova prehrane, naknade troškova smještaja u svezi s radnim odnosom općinskom načelniku Općine Vratišinec temeljem članka 1. Odluke** **Općinskog vijeća Općine Vratišinec o izmjenama i dopunama Odluke o plaći i naknadama te ostalim pravima iz radnog odnosa dužnosnika Općine Vratišinec, KLASA: 024-01/22-01/06, URBROJ: 2109/19-01-22-22, od 20. prosinca 2022. ne bi bile protivne odredbama ZSSI-a jer ne predstavljaju dodatne naknade za poslove obnašanja javne dužnosti iz članka 7. točke d) ZSSI-a već naknadu stvarnih troškova povezanih s obnašanjem javne dužnosti.**

Obrazloženje

Milena Granatir, predsjednica Općinskog vijeća Općine Vratišinec, podnijela je Povjerenstvu podnesak koji je zaprimljen 9. siječnja 2023. pod poslovnim brojem 711-U-151-P-10/23-01-2, povodom kojeg se vodi predmet broj P-10/23.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Podnesak u ovom predmetu podnesen je od strane osobe koja nije obveznik postupanja iz članka 3. ZSSI-a budući da je Milena Granatir, predsjednica Općinskog vijeća Općine Vratišinec, obnašala dužnost zamjenice općinskog načelnika Općine Vratišinec od 29. svibnja 2017. do 20. svibnja 2021. te su od prestanka obnašanja navedene dužnosti protekli rokovi propisani ZSSI-om u kojima su trajale obveze iz toga Zakona.

Podnositeljica je Povjerenstvu uz dopis KLASA: 024-01/22-01/06, URBROJ: 2109/19-01-22-32, od 27. prosinca 2022. dostavila na nadzor izvod iz Zapisnika s 11. sjednice Općinskog vijeća Općine Vratišinec održane 20. prosinca 2022. i Odluku o izmjenama i dopunama Odluke o plaći i naknadama te ostalim pravima iz radnog odnosa dužnosnika Općine Vratišinec KLASA: 024-01/22-01/06, URBROJ: 2109/19-01-22-22, donesene na istoj sjednici Općinskog vijeća.

Spomenutom Odlukom izmijenjen je članak 7. osnovne Odluke o plaći i naknadama te ostalim pravima iz radnog odnosa dužnosnika Općine Vratišinec („Službeni glasnik Međimurske županije“, broj 12/21.) na način da glasi:

„Za vrijeme obnašanja dužnosti neovisno o tome da li dužnosnik dužnost obavlja profesionalno ili volonterski, ne podliježe obvezi prisutnosti na radu u točno propisanom radnom vremenu, kao ni obvezi obavještavanja i opravdavanja svog izostanka s posla, a za vrijeme mandata imaju pravo na naknadu stvarnih materijalnih troškova nastalih u svezi obnašanja dužnosti.

Prava iz stavka 1. ovog članka odnose se na naknadu dnevnica za službeno putovanje i ostalih putnih troškova za izvršen službeni put, naknade troškova prijevoza na posao i s posla, naknadu za korištenje privatnog automobila u službene svrhe, službenih mobilnih telefona i računala, novčane paušalne naknade za podmirivanje troškova prehrane, naknade troškova smještaja u svezi s radnim odnosom, kao i druge eventualne primitke koji ne predstavljaju dodatnu naknadu za obnašanje javne dužnosti.

Visina naknada iz stavka 2. ovog članka utvrđuje se u visini neoporezivog iznosa sukladno važećem Pravilniku o porezu na dohodak.“.

Člankom 1. Odluke o plaći i naknadama te ostalim pravima iz radnog odnosa dužnosnika Općine Vratišinec propisano je da se istom Odlukom utvrđuje način određivanja plaća i naknada, te ostalih prava općinskog načelnika Općine Vratišinec kojem se sredstva za plaću i ostale naknade osiguravaju u Proračunu Općine Vratišinec.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo prvenstveno ističe kako prema odredbama ZSSI-a u nadležnosti Povjerenstva nije provođenje nadzora nad aktima jedinica lokalne i područne (regionalne) samouprave slijedom čega u ovom predmetu povodom dostavljenih akata nije ovlašteno poduzimati mjere i radnje radi utvrđivanja nezakonitosti ili nepravilnosti.

Povjerenstvo je stoga predmetni podnesak podnositeljice razmatralo kao zahtjev za davanjem očitovanja Povjerenstva.

Nastavno na sve navedeno, isplate naknade dnevnica za službeno putovanje i ostalih putnih troškova za izvršen službeni put, naknade troškova prijevoza na posao i s posla, naknade za korištenje privatnog automobila u službene svrhe, službenih mobilnih telefona i računala, novčane paušalne naknade za podmirivanje troškova prehrane, naknade troškova smještaja u svezi s radnim odnosom općinskom načelniku Općine Vratišinec temeljem Odluke Općinskog vijeća Općine Vratišinec o izmjenama i dopunama Odluke o plaći i naknadama te ostalim pravima iz radnog odnosa dužnosnika Općine Vratišinec, KLASA: 024-01/22-01/06, URBROJ: 2109/19-01-22-22, od 20. prosinca 2022. ne bi bile protivne odredbama ZSSI-a jer ne predstavljaju dodatne naknade za poslove obnašanja javne dužnosti iz članka 7. točke d) ZSSI-a već naknadu stvarnih troškova povezanih s obnašanjem javne dužnosti.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana